డబ్బు ఎగవేసే సలహాలు ఇవ్వకండి
- నల్లధనం అరికట్టడంలో సీఏలు కీలక ప్రాత పోషించాలి
- జీరో మార్కెట్‌ వైపు మొగ్గు చూపొద్దని ప్రజలకు విజ్ఞప్తి : సీఏ ఫోరమ్‌ లోగో ఆవిష్కరణలో మంత్రి ఈటల
నవతెలంగాణ,వాణిజ్యవిభాగం: దేశంలో ఎకానమీకి సరిపోయే చార్టెర్డ్‌ అకౌంటెంట్‌ (సీఏ)లు ఉంటే ఈ రోజు రూ.500, రూ.1000 నోట్ల రద్దు చేసే అవసరం వచ్చేది కాదని ఆర్థిక మంత్రి ఈటెల రాజేందర్‌ అన్నారు. అదివారం సనత్‌నగర్‌లో తెలంగాణ చార్టెర్డ్‌ అకౌంటెంట్స్‌ ఫోరం కార్యాలయాన్ని ఆయన ప్రారంభించారు. అనంతరం ఫోరం లోగోను ఆవిష్కరించి, నిరుపేద సీఏ విద్యార్థులకు ఫోరం తరపున ఆర్థిక సహయం కింద చెక్కులను అందజేశారు.ఈ సందర్భంగా ఆయన మట్లాడుతూ.. దేశంలో రోజు రోజుకి పెరిగిపోతున్న అక్రమ సంపాదనను అరికట్టడంలో సీఏలు ప్రధాన పాత్ర పోషించాలని మంత్రి పిలుపునిచ్చారు. టాక్స్‌ మదింపు విషయంలో దేశం చాల ప్రిమేటివ్‌ స్టేజిలో, వెనుక బాటుతనంలో ఉందని అన్నారు. దేశంలో ఓ వర్గం ప్రజలు ఆకలి అలమటిస్తుంటే..మరో వర్గం లక్షల కోట్లను అక్రమ మార్గంలో సంపాందించే ఏం చేయాలో తెలియని పరిస్థితిలో ఉన్నారని తెలిపారు. దీంతో అభివృద్ధి ఫలాలు అందరికి సమానంగా అందాలన్న స్ఫూర్తికి విఘాతం కలుగుతుందన్నారు. 70 ఏండ్ల భారతావనిలో సంపద కొంతమందికి చుట్టం అయ్యిందని, మెజారిటీ ప్రజలను దారిద్రంలోనే ఉంచిందని వ్యాఖ్యానించారు. సీఏలు దేశం కోసం ఆలోచించాలి అని సూచించారు. తమ క్లయింట్‌లకు డబ్బు ఎగవేసే మార్గాలు కాకుండా టాక్స్‌ కట్టించే దిశగా ప్రయత్నం సాగాలని అన్నారు. ఈ విషయంలో ప్రధానంగా ప్రజల్లో చైతన్యం రావాలని ఈటెల ఆకాంక్షించారు. వస్తువుల కొనుగోలు చేసినప్పుడు తప్పకుండా బిల్లు తీసుకోవాలని, తక్కువ ధరకు వస్తుందని జీరో మార్కెట్‌లో కొనుగోలు చేయవద్దని విజ్ఞప్తి చేశారు. వ్యాపారస్తులు సైతం టాక్స్‌ చెల్లించి ఆత్మగౌరవంతో బతకాలి కానీ..తమ గౌరవం తాకట్టు పెట్టి దోషులుగా నిలబడవద్దని హితవు పలికారు. ప్రతి ఏడాది 2000 మంది విద్యార్థులకు సీఏపై అవగాహనా క్లాస్‌లు నిర్వహించేందుకు ముందుకు వచ్చిన తెలంగాణ సీఏ ఫోరమ్‌ను ఈటెల అభినందించారు. ఈ కార్యక్రమంలో తెలంగాణ ఫోరం వ్యవస్థాపకులు కలిమిచెర్ల విజరు కుమార్‌, ఉపాధ్యక్షులు నాగరాజు, ప్రధాన కార్యదర్శి సంజీవ్‌, కోశాధికారి శ్రీనివాస్‌ తదితరులు పాల్గొన్నారు.
మీ స్నేహితులకు రికమెండ్ చెయ్యండి